Dôvodová správa

Všeobecná časť

Vypracovanie návrhu nariadenia vlády vyplýva z potreby aproximácie legislatívy Európskej únie v oblasti uvádzania osiva zelenín na trh do právneho poriadku Slovenskej republiky.

Predkladaným návrhom nariadenia vlády sa zapracováva do nariadenia vlády Slovenskej republiky č. 58/2007 Z. z., ktorým sa ustanovujú požiadavky na  uvádzanie osiva zelenín na trh, článok 2 body 2 a 3 Smernice Komisie 2006/124/ES z 5. decembra 2006, ktorou sa mení a dopĺňa smernica Rady 92/33/EHS o uvádzaní do obehu množiteľského a sadivového materiálu, iného ako osivo, a smernica Rady 2005/55/ES o obchodovaní s osivom zelenín, čo sa týka požiadaviek na novo zaradené druhy.

Výroba osiva zelenín má dôležité miesto v poľnohospodárstve a záhradníctve Európskeho spoločenstva, čo sa uvádza aj v  preambule Smernice Rady č. 2002/55/ES o obchodovaní s osivom zelenín v platnom znení. 

	Navrhované nariadenie vlády je v súlade s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.  

Doložka zlučiteľnosti
právneho predpisu s právom Európskych spoločenstiev a právom Európskej únie

1. 	Predkladateľ právneho predpisu:
     Ministerstvo pôdohospodárstva Slovenskej republiky.

2. 	Názov návrhu právneho predpisu:
     Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh.

3. Problematika právneho predpisu:
    a) – je upravená v primárnom práve Európskych spoločenstiev: 
       V Hlave II. (Poľnohospodárstvo) Zmluvy o založení Európskeho spoločenstva, 
       kapitola 7.

  - je upravená v sekundárnom práve Európskych spoločenstiev: 
Smernica Rady 2002/55/ES z 13. júna 2002 o obchodovaní s osivom zelenín (Mimoriadne vydanie Ú. v. EÚ, kap. 3/zv. 36) v znení smernice Rady 2003/61/ES z 18. júna 2003 (Mimoriadne vydanie Ú. v. EÚ, kap. 3/zv. 39), nariadenia Európskeho parlamentu a Rady (ES) č. 1829/2003 z 22. septembra 2003 (Mimoriadne vydanie Ú. v. EÚ, kap. 13/zv. 32), smernice Rady 2004/117/ES z 22. decembra 2004, ktorou sa menia a dopĺňajú smernice Rady 66/401/EHS, 66/402/EHS, 2002/54/ES, 2002/55/ES a 2002/57/ES ohľadne úradných skúšok vykonávaných pod úradným dohľadom (Ú. v. EÚ L 14, 18. 1. 2005) a v znení smernice Komisie 2006/124/ES z 5. decembra 2006 (Ú v. EÚ L 339, 6. 12. 2006).

   b)  nie je upravená v práve Európskej únie.

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4. Záväzky Slovenskej republiky vo vzťahu k Európskym spoločenstvám a Európskej únii: 
a)	Záväzky vyplývajú zo Zmluvy o pristúpení Slovenskej republiky k Európskej únii. Návrh nariadenia vlády sa svojou problematikou dotýka prílohy č. 2 Aktu o podmienkach pristúpenia, bod 6 – Poľnohospodárstvo, časť B I – právne predpisy v oblasti osív a množiteľského materiálu. 
b)	V rámci Aktu o podmienkach pristúpenia pripojenom k Zmluve o pristúpení SR k Európskej únii nebolo v danej oblasti  dohodnuté žiadne prechodné obdobie.
c)	Smernica Rady 2002/55/ES z 13. júna 2002 o obchodovaní s osivom zelenín v znení smernice Rady 2003/61/ES z 18. júna 2003, nariadenia Európskeho parlamentu a Rady (ES) č. 1829/2003 z 22. septembra 2003, bola prebratá k 1. máju 2004. Smernica Rady 2004/117/ES z 22. decembra 2004, ktorou sa menia a dopĺňajú smernice Rady 66/401/EHS, 64/402/EHS, 2002/54/ES, 2002/55/ES, 2002/57/ES ohľadne úradných skúšok vykonávaných pod úradným dohľadom a rovnocennosti osiva vyprodukovaného v tretích krajinách bola prebratá k 1. októbru 2005. Smernica Komisie 2006/124/ES z 5. decembra 2006  má byť prebratá do 30. júna 2007.
d)	V danej oblasti nebolo začaté konanie proti Slovenskej republike.                                            
e)	Smernica Rady 2002/55/ES z 13. júna 2002 o obchodovaní s osivom zelenín v znení smernice Rady 2003/61/ES z 18. júna, nariadenia Európskeho parlamentu a Rady (ES) č. 1829/2003, smernice Rady 2004/117/ES z 22. decembra 2004 a smernice Komisie 2006/124/ES z 5. decembra 2006 bude prebratá nariadením vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení nariadenia vlády č. .../2007 Z. z. a zákonom č. 597/2006 Z. z. z 20. októbra 2006 o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
     Úplná zlučiteľnosť. 

6. Gestor (spolupracujúce rezorty):
     Ministerstvo pôdohospodárstva Slovenskej republiky.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Odhad dopadov na verejné financie
	Návrh nariadenia vlády  nebude mať  negatívny dopad na verejné financie. 

2.	Odhad dopadov na obyvateľov, hospodárenie podnikateľskej sféry a iných právnických osôb
	Návrh nariadenia vlády nebude mať dopad na hospodárenie obyvateľov, ani na hospodárenie podnikateľskej sféry iných právnických osôb.

3.	Odhad dopadov na životné prostredie
	Návrh nariadenia vlády nebude mať dopad na životné prostredie.

4.	Odhad dopadov na zamestnanosť 
	Návrh nariadenia vlády nebude mať dopad na tvorbu pracovných miest.

5.	Vplyv na podnikateľské prostredie 
	Návrh nariadenia vlády nebude mať  negatívny vplyv na podnikateľské prostredie.

Osobitná časť

K Čl. I
K bodu 1
Mení sa znenie textu vzhľadom k zavedeným zmenám v zozname druhov podľa požiadaviek čl. 2 bodu 1 Smernice Komisie 2006/124/ES z 5. decembra 2006, ktorou sa mení a dopĺňa smernica Rady 92/33/EHS o uvádzaní do obehu množiteľského a sadivového zeleninového materiálu, iného ako osivo, a smernica Rady 2002/55/ES o obchodovaní s osivom zelenín. 
 
K bodu 2 až 4
		Vzhľadom na zmenu legislatívy Európskeho spoločenstva sa menia údaje v pôvodnom  texte tabuľky uvedenej v prílohe č. 2 bode 3 nariadenia vlády Slovenskej republiky č. 58/2007 Z. z. zo 17.januára 2007, ktorým sa ustanovujú požiadavky na uvádzanie osiva zelenín na trh. 

K bodu 5 a 6 
		Vzhľadom na zmenu legislatívy Európskeho spoločenstva sa menia údaje v pôvodnom  texte tabuľky uvedenej v prílohe č. 3 bode 3 nariadenia vlády SR č. 58/2007 Z. z. zo 17. januára 2007, ktorým sa ustanovujú požiadavky na uvádzanie osiva zelenín na trh. 

K bodu 7
Dopĺňa sa Zoznam preberaných právnych aktov Európskych spoločenstiev o smernicu Komisie 2006/124/ES z 5. decembra 2006, ktorou sa mení a dopĺňa smernica Rady 92/33/EHS o uvádzaní do obehu množiteľského a sadivového zeleninového materiálu, iného ako osivo, a smernica Rady 2002/55/ES o obchodovaní s osivom zelenín. 

K Čl. II
		Ustanovuje sa účinnosť nariadenia vlády.